SL Uradni list Evropske unije L 259/71

IZVEDBENI SKLEP KOMISIJE (EU) 2016/1721

z dne 26. septembra 2016

o odobritvi učinkovite zunanje osvetlitve podjetja Toyota z uporabo svetlečih diod za uporabo v hibridnih električnih vozilih z notranjim napajanjem kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,

ob upoštevanju naslednjega:

(1) Proizvajalec Toyota Motor Europe NV/SA (v nadaljnjem besedilu: vložnik) je 9. decembra 2015 vložil vlogo za odobritev svetlečih diod Toyota (v nadaljnjem besedilu: LED) za uporabo v hibridnih električnih vozilih kategorije M1 z notranjim napajanjem (v nadaljnjem besedilu NOVC-HEV) kot inovativne tehnologije. Popolnost navedene vloge je bila ocenjena v skladu s členom 4 Izvedbene uredbe Komisije (EU) št. 725/2011 (2). Ugotovljeno je bilo, da je vloga popolna, in obdobje, ki ga ima Komisija na voljo za oceno vloge, je začelo teči na dan po uradnem prejemu popolnih informacij, tj. 10. decembra 2015.

(2) Vloga je bila ocenjena v skladu s členom 12 Uredbe (ES) št. 443/2009, Izvedbeno uredbo (EU) št. 725/2011 in tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 (v nadaljnjem besedilu: tehnične smernice, različica iz februarja 2013) (3).

(3) Vloga se nanaša na učinkovite LED Toyota za uporabo v NOVC-HEV v žarometu za kratki svetlobni pramen, žarometu za dolgi svetlobni pramen, sprednji pozicijski svetilki, žarometu za meglo, zadnji svetilki za meglo, sprednji smerni svetilki, zadnji smerni svetilki, svetilki za osvetlitev registrske tablice in svetilki za vzvratno vožnjo.

(4) Komisija ugotavlja, da informacije iz vloge dokazujejo, da so pogoji in merila iz člena 12 Uredbe (ES) št. 443/2009 ter členov 2 in 4 Izvedbene uredbe (EU) št. 725/2011 izpolnjeni.

(5) Vložnik je dokazal, da uporaba LED Toyota v zadevnih svetilkah ni presegla 3 % novih osebnih avtomobilov, registriranih v referenčnem letu 2009. V podporo temu se je vložnik skliceval na tehnične smernice, v katerih je naveden povzetek poročila v okviru pobude CLEPA LIGHT Sight Safety.

(6) Vložnik je, v skladu s poenostavljenim pristopom, ki je opisan v tehničnih smernicah, kot osnovno tehnologijo za dokazovanje zmanjšanja emisij CO2 pri uporabi LED Toyota uporabil halogenska svetila.

(7) Da bi bila upoštevana prisotnost dveh virov napajanja v NOVC-HEV (tj. motorja z notranjim zgorevanjem in električnega pogonskega sistema), je za pretvorbo prihrankov energije v prihranke CO2 potreben drugačen pristop v primerjavi z metodologijo iz Izvedbenega sklepa Komisije (EU) 2016/587 (4).

(8) Vložnik je podal posebno metodologijo za preskušanje zmanjšanja emisij CO2 iz LED, nameščenih v takih vozilih. Komisija meni, da je metodologija za preskušanje primerna za reševanje problema in da se bodo z njo zagotovili preverljivi, ponovljivi in primerljivi rezultati, ki bodo lahko realno prikazali koristi inovativne tehnologije v zvezi z emisijami CO2 s pomembno statistično značilnostjo v skladu s členom 6 Izvedbene uredbe (EU) št. 725/2011.

(9) Glede na navedeno Komisija ugotavlja, da je vložnik zadovoljivo dokazal, da se je z osvetlitvijo podjetja Toyota z LED za uporabo v NOVC-HEV v primernih kombinacijah žarometa za kratki svetlobni pramen, žarometa za dolgi svetlobni pramen, sprednje pozicijske svetilke, žarometa za meglo, zadnje svetilke za meglo in svetilke za osvetlitev registrske tablice doseglo zmanjšanje emisij za najmanj 1 g CO2/km.

(10) Ker vklop osvetlitve z LED za svetilke, navedene v vlogi, pri homologacijskem preskusu emisij CO2 iz Uredbe (ES) št. 715/2007 Evropskega parlamenta in Sveta (5) in Uredbe Komisije (ES) št. 692/2008 (6) ni potreben, se Komisija strinja, da standardni preskusni ciklus ne zadeva navedenih funkcij osvetlitve z LED.

(11) Aktiviranje zadevnih svetlobnih funkcij je obvezno, da se zagotovi varno delovanje vozila, in torej ni odvisno od izbire voznika. Na podlagi navedenega Komisija ugotavlja, da bi bilo treba zmanjšanje emisij CO2 zaradi uporabe inovativne tehnologije pripisati proizvajalcu.

(12) Komisija ugotavlja, da je poročilo o preverjanju pripravila agencija Vehicle Certification Agency (VCA), ki je neodvisen in priglašen organ, ter da so v poročilu potrjene ugotovitve, navedene v vlogi.

(13) Glede na navedeno Komisija ugotavlja, da odobritvi zadevne inovativne tehnologije ni treba ugovarjati.

(14) Za namene določanja splošne kode ekološke inovacije, ki se uporablja v zadevnih homologacijskih dokumentih v skladu s prilogami I, VIII in IX k Direktivi 2007/46/ES Evropskega parlamenta in Sveta (7), bi bilo treba določiti posamično kodo, ki se uporablja za inovativno tehnologijo, odobreno s tem izvedbenim sklepom –

SPREJELA NASLEDNJI SKLEP:

Člen 1

1. Svetleče diode Toyota (LED) za uporabo v hibridnih električnih vozilih z notranjim napajanjem kategorije M1 (NOVC-HEV) v žarometu za kratki svetlobni pramen, žarometu za dolgi svetlobni pramen, sprednji pozicijski svetilki, žarometu za meglo, sprednji smerni svetilki, zadnji smerni svetilki, zadnji svetilki za meglo, svetilki za osvetlitev registrske tablice in svetilki za vzvratno vožnjo se odobrijo kot inovativna tehnologija v smislu člena 12 Uredbe (ES) št. 443/2009.

2. Zmanjšanje emisij CO2 zaradi uporabe LED Toyota v NOVC-HEV v vseh svetlobnih funkcijah ali ustrezni kombinaciji svetlobnih funkcij iz odstavka 1 se določi z metodologijo iz Priloge.

3. Posamična koda ekološke inovacije, ki se vnese v homologacijsko dokumentacijo, ki se uporablja za inovativno tehnologijo, odobreno s tem izvedbenim sklepom, je „20“.

Člen 2

Ta sklep začne veljati dvajseti dan po objavi v Uradnem listu Evropske unije.

V Bruslju, 26. septembra 2016 Za Komisijo Predsednik Jean-Claude JUNCKER

(1) UL L 140, 5.6.2009, str. 1.

(2) Izvedbena uredba Komisije (EU) št. 725/2011 z dne 25. julija 2011 o uvedbi postopka za odobritev in certificiranje inovativnih tehnologij za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 194, 26.7.2011, str. 19).

(3) https://circabc.europa.eu/w/browse/42c4a33e-6fd7-44aa-adac-f28620bd436f

(4) Izvedbeni sklep Komisije (EU) 2016/587 z dne 14. aprila 2016 o odobritvi tehnologije za učinkovito zunanjo osvetlitev vozila z uporabo svetlečih diod kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 101, 16.4.2016, str. 17).

(5) Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).

(6) Uredba Komisije (ES) št. 692/2008 z dne 18. julij 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(7) Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).